NO PROGRAM: 242 APUKAT LAN KATESKANGGE KITA SUPADOS KETINGGAL AYU / PADOS KASARASAN INGKNG LERES Sedhèrèk kula, kados pundi pawartos panjenengan dinten menika? Mugi-mugi tansah rahayu lan diberkati déning Gusti. Adicara Cahyaning Agesang manggihi panjenengan malih, kaliyan kula, Lilis. Ing pèrangan sepindah, kula badhé atur kawruh bab paédahipun Alpukat lan Katès kanggé kita supados ketingal ayu. Menapa kemawon paédahipun? Mangké nggih, kita pirengaken sami-sami. Ing pérangan kaping kalih, ibu Arin badhé manggihi panjenengan lan atur siraman rohani. Mangga kita wiwiti adicara menika, lan sugeng midangetaken. Paédahipun Alpukat lan Katès kanggé kita supados ketingal ayu Sedhèrèk kula, menawi panjenengan kepingin ketingal ayu, mboten sisah malih ngedalaken artha ingkang kathah, awit wonten sedhéngah woh-wohan ingkang saged ndadosaken kulit panjenengan ketingal saé. Nggih menika Alpukat lan Katès. Mangga sesarengan kita ningali Alpukat rumiyin. Menapa kemawon paédahipun Alpukat kanggé kita supados ketingal ayu? Ingkang sepindah apukat ngandhut lemak, dados menawi kita nedha apukat kita badhé ngraosaken wareg, mila saged mbiyantu ngirangi nedha, supados badan kita saged merit/langsing. Menawi badan kita langsing, mila badhé ketingal ayu. Saklintunipun saged njagi boboting badan, lemak ing apukat ugi saged ngirangi kerut-kerut ing kulit, awit ngandhut kolagen. Wonten salah satunggal senyawa ing apukat ingkang saged ngicali bintik- bintik ing kulit, karana kulit ingkang sampun yuswa sepuh. Apukat ugi asring dipundamel kanggé sawetawis pangrimating kulit, awit apukad saged njagi kulit kita saking karisakaning lingkungan, kados ta polusi udara. Menika paédahipun apukat kanggé kulit kita supados ketingal ayu. Sedhèrèk, menawi panjenengan remen ngunjuk jus apukat, kula badhé atur resep jus apukat ingkang istimewa. Nggih menika jus apukat pelem. Jus menika raosipun éca sanget. Bahan ingkang dibetahaken, nggih menika: 50 (sèket) gram apukat utawi setengah ons apukat. Ditambah pelem setengah ons ingkang sampun dikoncèki. Lajeng ditambah 150 (satus sèket) ml susu utawi setengah gelas susu. Lan ugi 4 (sekawan) séndok nedha gendis sarta ès sakcekapé. Cara ndamelé, nggih menika: apukat, susu lan kalih sèndok nedha gendis dilebetaken ing blender. Lajeng diblender ngantos alus lan disuntak ing gelas. Lajeng pelem lan kalih séndok nedha gendis dilebetaken ing blender, lajeng diblender ngantos alus, lan disuntak ing gelas ingkang sampun wonten apukaté kalawau. Diudak ngantos rata lan disuguhaken kaliyan ès. Gampil ta ndamelipun? Kula ambali sepindah malih nggih resep jus apukat lan pelem.
Bahan ingkang dibetahaken, nggih menika: 50 (sèket) gram apukat utawi setengah ons apukat. Ditambah pelem setengah ons ingkang sampun dikoncèki. Lajeng ditambah 150 (satus sèket) ml susu utawi setengah gelas susu. Lan ugi 4 (sekawan) sèndok nedha gendis sarta ès sakcekapé. Cara ndamelé, nggih menika: apukat, susu lan kalih sèndok gendis dilebetaken ing blender. Lajeng diblender ngantos alus lan disuntak ing gelas. Lajeng pelem lan kalih sèndok gendis dilebetaken ing blender, lajeng diblender ngantos alus, lan disuntak ing gelas ingkang sampun wonten apukaté kalawau. Diudak ngantos rata lan disuguhaken kaliyan ès. Sugeng nyobi. Woh-wohan sanesipun ingkang ugi maédahi kanggé tiyang èstri supados ketingal ayu, nggih menika katès. Katès menika woh ingkang sampun kondhang kanggé kita. Kita saged manggihi katès wonten pundi-pundi, lan reginé ugi mirah. Katès saged ditedha ngaten kemawon, utawi kanggé campuran damel rujak legi, utawi saged ugi didamel pudding lan sanes-sanesipun. Sedhèrèk, katès ugi didamel ngrimat kuliting tiyang èstri. Kathah tiyang èstri ingkang ndamel katès kanggé mrantasi prekawis kulit, kados ta keriput, mbesisik, kukulen, lan sel kulit ingkang sampun pejah. Vitamin A lan ugi zat papain ingkang kakandhut dening woh katès, èstuné saged maédahi kanggé mejahi sel-sel ing kulit ingkang sampun mboten migunani, pramila kulit saged régenerasi kanthi lancar lan kulit katingal langkung seger. Ugi saged ngirangi penuaan dini. Ahli-ahli kacantikan ngginakaken katès kanggé maskeran, awit katès saged mutihaken pasuryan kita, ngicali kukul lan ndadosaken kuliting pasuryan kita saged lembab. Saklintunipun kanggé mutihaken pasuryan lan ngicali kukul, katès ugi saged ngicali kulit ingkang mlethèk ing suku. Sedhèrèk, kados mekaten menika paédahé katès kanggé kita. Mangga dicobi nggih. Menawi panjenengan bosen nedha katès ngaten kemawon, katès saged panjenengan damel pudding. Resep menika diserat déning dr.Anggi lan badhé kula edumaken kanggé panjenengan. Resepipun kados mekaten: Bahan ingkang dibetahaken: Katès antawis 200 (kalihatus) gram utawi kalih ons. Satunggal bungkus ager-ager lan ugi susu 250 (kalihatus sèket) utawi seprapat gelas. Seprapat kilo gendis. Cara ndamelé kados mekaten: katès dikoncèki lan diresiki isiné, lajeng diblènder ngantos alus. Ager-ager, gendis lan susu dicampur. Lajeng dimasak ing nginggiling latu ingkang sedhengan kemawon ngantos umup, lajeng katès ingkang sampun alus dilebetaken, lan diudek ngantos rata. Puding ingkang sampun mateng menika dilebetaken ing cithakan lan didemaken, utawi dilebetaken kulkas. Puding katès menika èca menawi ditedha nalika asrep. Kula ambali sapindah malih :
Bahan ingkang dibetahaken kanggé ndamel pudding katès, nggih menika: Katès antawis 200 (kalihatus) gram utawi kalih ons. Satunggal bungkus ager-ager lan ugi susu 250 (kalihatus sèket) utawi seprapat gelas. Seprapat kilo gendis. Cara ndamelé kados mekaten: katès dikoncèki lan diresiki isiné, lajeng diblènder ngantos alus. Ager-ager, gendis lan susu dicampur. Lajeng dimasak ing nginggiling latu ingkang sedhengan kemawon ngantos umup, lajeng katès ingkang sampun alus dilebetaken, lan diudek ngantos rata. Puding ingkang sampun mateng menika dilebetaken ing cithakan lan didemaken, utawi dilebetaken kulkas. Sugeng Nyobi Sedhèrèk, menawi panjenengan kepingin njagi ayuning kulit panjenengan, lan mboten kepingin ngedalaken artha kathah. Panjenengan saged migunakaken apukat utawi katès, ingkang reginipun mboten awis. Mugi-mugi menapa ingkang kula aturaken menika maédahi kanggé panjenengan. Sedhèrèk, mugi-mugi kawruh bab paèdahipun alpukat lan katès menika èstu saged maédahi kanggé ayuning kulit panjenengan. Sekedhap malih ibu Arin badhé manggihi panjenengan, badhé atur pesinaon bab karohanen. Nanging sadèrèngipun, mangga kita mirengaken satunggal lagu pepujen menika. Sugeng midangetaken. Pados Kasarasan Ingkang Leres Sedhèrèk, samangké kita asring mireng kathah tiyang ingkang tindak dhateng Pengobatan Alternatif. Karana dianggep bilih Pengobatan Alternatif menika langkung mirah lan langkung mujarab. Sejatosipun wonten pengobatan alternatif ingkang maringi kasarasan, kados pengobatan alternatif ingkang migunakaken tetanduran utawi herbal. Nanging wonten ugi pengobatan alternative ingkang malah ndadosaken sakite tiyang menika sangsaya nemen. Wonten sawetawis tiyang ingkang kedah kécalan artha kathah kanggé tumbas sarat-saraté. Wonten ingkang kedah tumbas pedhèt utawi wedhus kanggé sarat, supados saras saking sesakite, nanging sejatosé ketipu. Kita sumerep, bilih mboten wonten tiyang ingkang kepingin sakit, awitsakit menika ndadosaken mboten sekéca tumrap badan kita. Sedaya tiyang tamtu kepingin tansah séhat. Nanging supados saged séhat utawi saras, asring kita mboten summerep kedah kados pundi. Menapa kita kedah priksa dhateng dokter, menapa kita kedah ngunjuk obat, utawi sakit menika dijaraké kémawon, utawi kita kedah tindhak dhateng pengobatan alternative utawi sanèsipun? Dinten menika kula badhé nyariyosaken salah satunggal cariyos lucu, nanging wonten pasinaon ingkang wigatos saking cariyos menika. Wonten satunggal tiyang èstri naminipun Siti, mangkel sanget, karana watukipun ingkang mboten saras-saras. Lajeng Siti tindhak dhateng dhukun kanthi pangajeng-ajeng supados disukani jampi supados watuké saras. Nanging dhukun menika mboten nyukani jampi utawi obat, dhukun menika
malah nyukani gotri tigang wiji. Gotri, nggih menika arupi wesi bunder alit ingkang padatanipun damel as roda. Dhukun menika nyuwun, supados gotriné dielek, lan Siti nggih purun kemawon nindhakaken. Mbok menawi karana kepingin ènggal saras. Nanging sasampuné Siti ngelek gotri menika, menapa Siti lajeng saras? Tamtu mboten. Sasampuné ngelek Gotri, malahan Siti mboten saged ambegan, dhadhané sesek, lan Siti mboten saged wicanten. Siti lajeng dibeta dhateng griya sakit, Siti kedah dioperasi kanggé ngedalaken gotri saking badané. Gotri menika ndadosaken paru-paruné Siti infeksi lan gotri menika kedah énggal didalaken. Sedhèrèk, cariyos menika lucu, nanging ugi ndadosaken kita gemes, kok wonten nggih pemanggih ingkang kados mekaten. Tamtu kita sarujuk, bilih Siti mrantasi perkawis kanthi ndamel perkawis sanès. Perkawis ingkang utami mboten rampung malahan wonten perkawis énggal lan langkung ageng. Mbok menawi kita ugi kepingin nggujeng menawi mireng cariyos menika. Nanging kita kedah ènget, bilih tamtu kita ugi naté tumindak ingkang sami ta? Asring kita tumindak ingkang mboten leres kados Siti, nggih ta? Kita asring mboten purun mikir ingkang lebet kanggé mrantasi perkawis sakit kita. Nalika kita nandhang salah satunggaling sesakit, tamtu kita kepingin saras ta? Lajeng kita ngupayakaken menapa kemawon, supados saged saras saking sesakit kita. Kita saged tindhak dhateng dokter utawi pados tamba dhateng pundi kemawon. Wiwit obat ingkang reginé mirah ngantos obat ingkang reginé awis. Menawi sesakit kita mboten énggal saras, kita lajeng kemba ing pangajeng-ajeng ta? Menawi kita sampun kemba ing pangajeng-ajeng, kita saged nindakaken bab- bab ingkang mboten saé lan ngrugèkaken kita piyambak. Lajeng menapa ingkang kedah kita tindakaken menawi kita sakit? Wonten ing Kitab Suci kathah dipunserat cariyos bab tiyang-tiyang ingkang nandhang sesakit lajeng angsal kasarasan ingkang mawantu-wantu. Kados ta tiyang èstri ingkang sampun tahunan sakit nggrajag getih lan tamtunipun sampun pados kasarasan dhateng pundi-pundi, nanging mboten saras-saras. Piyambaké angsal kasarasan saking Gusti Yésus. Tiyang ingkang sakit lumpuh lan wuta sarta tiyang ingkang sakit budugen, nalika purun sowan dhumateng Gusti Yésus manggihi kasarasan. Malahan Gusti Yésus saged mungokaken tiyang pejah. Dados, Gusti Yésus ingkang dados kuncining kasarasan tumrap sesakit kita. Awit mekaten, kita kedah nyaket dhumateng Gusti Yésus lan nyuwun kasarasan, nyuwun hikmat kados pundi supados saged angsal tamba ingkang saé kanggé nyarasaken sesakit kita. Gusti Yésus ingkang wiwitan sanget kedah kita panggihi, nalika kita nandhang sesakit. Mawi dokter utawi obat, Gusti Yésus saged nyarasaken sesakit kita. Malahan Gusti Yésus ugi saged nyarasaken sesakit kita kanthi cara ingkang ajaib. Gusti Yésus kagungan kuwaos kadospundi caranipun nyarasaken sesakit kita. Tamtunipun Gusti Yésus mboten badhé nyilakani kita, kados dhukun ingkang badhé nyarasaken Siti kalawau.
Kanthi ndugi lan ndedonga dhumateng Gusti Yésus nalika kita ngalami sesakit, tamtu kita badhé manggihi katentreman, panglipuran lan ugi kita angsal tamba ingkang saged nyarasaken badan lan karohanen kita. Mbok menawi sasampuné kita ndedonga, penyakit kita dèrèng énggal saras, nanging kita sampun angsal katentreman lan kekiyatan énggal. Kados Gusti Yésus piyambak ingkang sampun paring janji rawuh manggihi kita, supados kita saged nggayuh menapa ingkang kita karemaken. Gusti Yésus dhawuh mekaten : "Padha nyeyuwuna, temah bakal kaparingan. Padha golèk-golèka, temah bakal nemu. Padha thothok-thothoka, temah bakal kawenganan. Sabab saben wong kang nyuwun, tampa, sing golèk, nemu lan sing thothok-thothok iku kaenganan lawang. Apa ana panunggalanmu kang dijaluki roti anaké, kok mènèhi watu, Utawa yèn dijaluki iwak, kok mènèhi ula? Dadiné yèn kowé kang ala padha mangerti ing bab pawèwèh kang becik marang anak-anakmu, saya manèh Ramamu kang ana ing swarga, mesthi peparing kang becik marang wong sing padha nyenyuwun marang Panjenengané." Menawi samangké panjenengan saweg sakit, mangga nyaket dhumateng Gusti. Menapa ingkang dados pangangkah panjenengan saged disebataken ing pandonga. Tansaha pitados, bilih Gusti badhé nulungi lan maringi kekiyatan sarta kasarasan dhateng panjenengan. Kanthi nyaket lan ndedonga dhumateng Gusti Yésus, kita badhé angsal hikmat lan kawruh kadospundi supados sesakit kita saged saras. Sampun ngantos mangu-mangu tumrap kuwaosipun Gusti Yésus. Mangga kita ndedonga: Dhuh Gusti ingkang Mahakawaos, kawula masrahaken gesang kawula ing astha Paduka. Menapa kemawon ingkang kawula raosaken samangké, sakit-penyakit lan ugi pambengan kawula, sedayanipun kawula pasrahaken ing astha Paduka. Mugi Paduka maringi kekiyatan lan kasarasan dhateng kawula. Amin.